Broj: 01-076/24-3907

Podgorica, 28.10.2024. godine

Klub poslanika ZBCG – Demokratska narodna partija

Poslanik, g-din Vladislav Bojović

**POSLANIČKO PITANJE**

U kojoj fazi je priprema izgradnje druge dionice auto-puta, kao i u kojoj je fazi priprema, odnosno realizacija ključnih infrastrukturnih projekata na sjeveru Crne Gore?

**ODGOVOR**

Uvaženi poslaniče Bojoviću,

Otkada sam čuo konstataciju da je Crna Gora ostrvo u srcu kontinentalnog dijela Evrope, ne mogu da se otmem utisku kako se decenijama nije radilo ništa, da se povežemo sa regionom i EU.

Nemamo auto-puteva, aerodromi su nerazvijeni, željeznička infrastruktura u očajnom stanju. U Evropi smo, ali po ovim stvarima mnogo smo bliži nekim daleko manje razvijenim kontinentima. Zato mi je posebno drago što su naši međunarodni partneri prepoznali urgentnost da se integrišemo u EU, ne samo kroz legislativni okvir, već i fizički, kroz unaprjeđenje saobraćajne mreže. U tom kontekstu nastavak izgradnje auto-puta Bar-Boljare, je naš naredni korak, ali, kao što sigurno dobro znate, intenzivno radimo na brojnim drugim koridorima.

U skladu sa planom i obećanjem u aprilu je objavljen pretkvalifikacioni tender za izradu glavnog projekta i izgradnju dionice, na koji se javilo pet međunarodnih kompanija i tri konzorcijuma. Komisija je izvršila evaluaciju pristiglih prijava, sačinila Izvještaj i isti je dostavljen na odobrenje EBRD-u. Nakon što EBRD odobri Izvještaj o izvršenoj evaluaciji, sprovešće se druga i ujedno završna faza za izbor izvođača radova.

Uporedo sa sprovođenjem postupka izbora izvođača radova, sprovodi se i javni poziv za izbor Nadzornog organa/Inženjera nad projektovanjem i izvođenjem radova na dionici Mateševo-Andrijevica, takođe po procedurama i standardima Evropske banke za obnovu i razvoj. Prijavilo se 14 kompanija i u toku je evaluacija pristiglih prijava, nakon čega očekujemo saglasnost EBRD-a i sprovođenje završne faze javnog poziva, kako bi u prvoj polovini naredne godine potpisali ugovor za izvođenje radova i nadzor.

U međuvremenu, dok traju ova dva veoma važna i zahtjevna javna poziva, sprovode se i druge aktivnosti koje imaju za cilj zaključenje više ugovora, eksproprijaciju zemljišta, usvajanje Studije izvodljivosti auto-puta, odobrenje Elaborata uticaja na životnu sredinu i socijalna pitanja, nakon što smo uvažili sugestije stanovnika Kralja i izmijestili dio trase.

Tokom 2025. planirano je da počnu radovi, kako bi pet godina od uvođenja izvođača u posao bila završena izgradnja. Sve ide planiranom dinamikom, iako razumijem skepsu kod javnosti, nakon brojnih propusta u prošlosti poput zaboravljene petlje, ili zaboravljene električne infrastrukture neophodne za funkcionisanje prve dionice auto-puta.

Gospodine Bojoviću, mogu da Vas uvjerim, kako je saradnja sa Evropskom komisijom i EBRD-ijem, najbolji garant da će sve biti urađeno u skladu sa najvišim standardima, a obezbijeđena sredstva u iznosu od 200 miliona povoljnih kredita i makar 100 miliona eura bespovratnih sredstava, od naših strateških partnera jasna su poruka povjerenja ovoj Vladi i potvrda rezultata, koji se postižu na planu EU integracija. Uz to su i jemac da nema koruptivnih radnji, spornih ugovora i finansiranja.

Pored aktivnosti na dionici Mateševo – Andrijevica, utvrdili smo još 17 ključnih dionica naše putne mreže, a od početka godine smo sproveli javne pozive i zaključili ugovore za izradu tehničke dokumentacije za devet dionica, a do kraja godine očekujemo zaključenje ugovora za izradu tehničke dokumentacije za još pet dionica.

Na sjeveru je planirana izgradnja dionica: Andrijevica – Crnča, Crnča – Boljare, Andrijevica – granica RKS, Pljevlja – Crnča, Pljevlja – granica sa BiH, Šavnik – Žabljak i Žabljak – Pljevlja (Vrulja).

Uz ulaganja u razvoj primarne mreže puteva, Vlada obezbjeđuje i značajna finansijska sredstva u razvoj putne infrastrukture kroz izgradnju novih državnih puteva, kao i rekonstrukciju postojećih na cjelokupnoj teritoriji države.

Kada konkretno govorimo o ulaganju u putnu infrastrukturu u pomenutom regionu, u ovoj godini su završeni i radovi na dva bitna puta Lubnice - Jezerine i Rožaje - Špiljane.

S poštovanjem,

 **PREDSJEDNIK**

 **mr Milojko Spajić**